娛圈單打:同是天涯淪落人 撻着並非不可能
Angelababy因為到巴黎欣賞艷舞騷而遭內地封殺,連參演多年的綜藝節目《奔跑吧》也被飛出局,早前先至落寞地來港擔任香港電影金像獎頒獎嘉賓,點知又被口痕友批評靚樣崩壞,懷疑「整過龍」,可謂頭頭碰着黑。不過,有失也有得,Baby似乎桃花旺盛不愁寂寞,傳出同《奔跑吧》老拍檔兼范冰冰舊愛李晨撻着,十年友情轉化為愛情,唔知係咪應該講聲恭喜呢?
即係咁,Baby同李晨都係單身,亦稱得上郎才女貌,加上兩人情路都充滿波折,若然真係由朋友變成愛人,未嘗唔係好事。大家都知,Baby同黃曉明離婚後,雖然都有啲霧水情緣傳出,但到頭來都係煲冇米粥,反觀前夫情路繼續多姿多采,緋聞女友葉珂更突然在直播高呼「老公我愛你」,疑似官宣戀情。雖然唔少粉絲仍心存盼望,冀二人復婚,但都係一廂情願而已。
李晨亦係差不多,同范冰冰早已發展至同居,更陪冰冰走過瞞稅醜聞人生低谷,外界滿以為呢一對打風都打唔甩,殊不知最後還是分手收場。李晨同Baby一樣情路崎嶇,如果話佢哋都係「曾經滄海難為水,同是天涯淪落人」而更有共鳴,真係一啲都唔出奇。
之但係,兩位緋聞主角至今冇回應,內地網民愈諗愈唔對路,直指係《奔跑吧》節目組消費Baby。話說最新一季已經開播,但收視率低見0.3%,慘不忍睹。惟有借Baby名氣蹭熱度,炒作呢對昔日拍檔的好感情,期望刺激收視。可憐Baby早已不是《奔跑吧》一員,卻依舊被利用,有苦自己知咁話。